कौवा-बगुला संबाद , भाग-२ : इंसानियत कै घटब अउर पेड़न कै कटब …
( यक ताले के लगे दुइनिव मिलत हैं )
बगुला : ( कौवा का आकास-मार्ग से आवत देखि के ) आओ दोस्त ! तोहरय इंतिजार करत रहेन …
कौवा : (बगुला के सामने बैठि के ) राम जोहार !
बगुला : राम राम ! कुछ ग़मगीन लागत हौ , का बाति है …
कौवा : कुछू नाहीं हो | तू आपन बताओ …
बगुला : हमार तौ सब चंगा है | हमार सवाल अबहिनौ अपनी जगह बना अहै … का बाति है कि …
कौवा : साथी ! बाति तौ बेसक अहै …मानौ तौ बड़ी नाहीं तौ कुछू नाहीं |
बगुला : अरे कुछ बोलबो …
कौवा : यक जनीं बूढ़ा रहीं , वनहिन कै मरे के बादि कै दुर्गति नाय देखि गै हमसे !
बगुला : जब बूढ़ा मरी गयीं तौ दुनिया अउर दियह छूटि गै उनसे , अब फिर दुखी हुवै कै कौनौ बाति नाय न | हाँ , अगर दुखी हुवै कै सौख लागि हुवै तौ दुसर बाति अहै …
कौवा : गजब उलटवासी करत हौ … बूढ़ा मरि गयीं तौ का हमहूँ मरि गयन … हम सोचब काहे छोड़ि दी … भले हम वनके घरे नाय पैदा भयेन लेकिन इन्सान कै नेकी भुलावै हमै नाय आवत | इन्सान कै नेकी इंसानै भुलाय सकत है और इहै हमरे दुःख कै कारन है |
बगुला : सुनत अहन ,बोलत रहौ …
कौवा : बाति ई तब कै आय जब भारत अंग्रेजन के कब्जे मा रहा | अवध इलाका से बहुत मनई अंग्रेजन की फउज मा रखा गा रहे | यनही सैनिकन मा यक रहे बूढा कै मनसेधू | नाव रहा संकर बकस | संकर बकस कै जहाँ तहां डिउटी लगाइ दीन जाति रही | तब बूढा जवान रहीं | समाज और पिछड़ा रहा | साल डेढ़ साल बीति जाय अउर संकर बकस न आवैं तौ लोग अगल – बगल से बोली काटैं—” संकर बाबू कहूं लडाई मा … का पता चलि बसा हुवैं …भगवान न करै कुछू ख़राब भा हुवै … लेकिन ……” यहि समय बूढ़ा कै दुःख बाटै के बरे केहू नाहीं रहत रहा |
अंगना मा यक ठौरे नीमी कै पेड़ रहा जिहपै हम बैठि के सब देखत – समझत रहेन | अपने दुःख मा दुखी बूढ़ा हमै देखि के मनै-मन ई कहति रहीं —
” कागा रे ! जाव वहि देस जहाँ पिया गए …
लै आओ पी कै सनेस कहाँ पिया गए ?
कागा रे ! …जाव वहि देस … “
बूढ़ा कै बेदना दूर करै के ताईं हम संकर बकस कै पता लगाइ के बूढ़ा का सपने मा सब देखुवाय दियत रहेन | वैसे तौ इन्सान छुइ लियै तौ हम सोरहौ व्यंजन त्यागि दी मुला सच्चे मन से बूढ़ा कै दीन भात हम बड़े चाव से खात रहेन | भगवान कै महिमा की बूढ़ा सौ साल पूरा कैके हरा-भरा घर देखि कै मरीं | बूढ़ा खुद कम खाइन – पहिरिन लेकिन गेदहरन का पालि-पोसी के बड़ा किहिन | लायक बनाइन | आज वई बूढ़ा मरी गयीं अउर उनके लरिकन का आवै तक कै जरूरत नाय महसूस भै | लहुरा लरिकवा तौ हदै कै दिहिस | बूढ़ा कै दाह-कर्म के ताईं लकड़िउ नाहीं देखि-सुनि के लाइस | जाने केतना आम कै पेड़ वै लगाये रहीं | लरिकै सब कटाइ डारिन | बेंचि खाइन | यही वजह से बूढ़ा के दाह-कर्म के ताईं लकडी खरीदै का परा | बेचै वाला , खरीदै वाले कै लापरवाही देखि के आम के साथे बबुरौ कै लकडी दै दिहिस |
आज बबुर के लकडी के साथे बूढ़ा कै अंतिम विदाई देखि के हम रोई दिहेन | यही के ताईं ग़मगीन अहन | तुहिन बताओ – का बूढ़ा का अस विदाई मिलै का रहा …
बगुला : वैसे तौ अस नाय हुवै का रहा …लेकिन …
कौवा : अतना सब सुनि के भी तोहरे उप्पर कवनिउ फरक नाहीं परा …
बगुला : देखउ भाई ! हम पहिलेन बताय चुका हन कि ज्यादा सोचित नाय | फर्जी रोउब हमै आवत है लेकिन तोहरे सामने वहिकै कौनौ मतलब नाहीं ना | तोहरी बाति कै असर हमरे उप्पर वतनिन देरि तक रहत है जेतनी देरि आकास मा बिजुरी कै चमक | …फिर अन्धेरै-अंधेर … | लेकिन ई पेड़ कै कटब हमहूँ का ख़राब लागत है | कारन ई है कि पेड़न से हमरौ स्वारथ जुड़ा है | पेड़ कटाई कै सबसे ज्यादा खामियाजा इंसानै भुगते | सबसे बड़ी बाति है कि वातावरन चौपट होइ जात अहै | बरसात कै करम बिगडि गा अहै | सही कही तौ इन्सान पेड़ नाय काटत अहै , आपन गोड़ काटत अहै | आपन साँस काटत अहै | आगे-आगे देखउ का का होए … …
कौवा : ई तौ सही कहत हौ कि इन्सान अपनी जिंदगी के साथ खेलत अहै | वहिके ऊपर ई तुर्रा कि इन्सान धरती पै सबसे स्रेस्ठ अउर बुद्धिमान प्रानी अहै ! …
बगुला : साथी ! सामने देखउ … टेक्टर-टाली पै लोगै कटा पेड़ लै जात अहैं | अगर चला चाहौ तौ देखी कि का मामिला ह्वै रहा है …
कौवा : चलौ चली … …
( दुइनिउ टेक्टर-टाली के पीछे ह्वै लियत हैं )
[ आज अतरै, अउर अगिले अत्तवार का … राम राम !!! ]
छबि-स्रोत : गूगल बाबा
awa_Deva awa_Deva awa_Deva bho_Deva bho_Deva bho_Deva awa_Deva awa_Deva awa_Deva awa_Deva awa_Deva awa_Deva awa_Deva awa_Deva awa_Deva bho_Deva awa_Deva hne_Deva awa_Deva awa_Deva awa_Deva awa_Deva awa_Deva awa_Deva awa_Deva mai_Deva hin_Deva awa_Deva mai_Deva